আসছে গড়িয়া-সেক্টর ৫ রুটের মেট্রো, পুজোর পরই কাজ শুরু

কলকাতা: অবশেষে শুরু হতে চলেছে গড়িয়া (Garia) থেকে সেক্টর ৫ (Sector V) পর্যন্ত মেট্রো প্রকল্প। চিংড়িঘাটায় আটকে থাকা কাজের জট কাটাতে গত ৯ সেপ্টেম্বর রেল বিকাশ নিগম (RVNL), রাজ্য সরকার ও সংশ্লিষ্ট দফতরগুলির মধ্যে বৈঠক হয়। সেই বৈঠকের পরই নির্দিষ্ট সময়সূচি ঘোষণা করা হয়েছে।

সূত্রের খবর, উৎসবের মরশুমে ট্রাফিকের চাপ সামলাতে এই মুহূর্তে কোনও বড়সড় কাজ করা হবে না। তবে নভেম্বরের দ্বিতীয় ও তৃতীয় সপ্তাহে ট্র্যাফিক ব্লক করে কাজ শুরু করা হবে। এই সময় বিকল্প রুট ব্যবহার করে যান চলাচল চালু থাকবে।

আরও পড়ুন: চিংড়িঘাটা মেট্রো নিয়ে মামলা নিষ্পত্তি করল হাইকোর্ট

প্রকল্প কর্তৃপক্ষের আশা, পরিকল্পনা মতো এগোতে পারলে ২০২৬ সালের সেপ্টেম্বর মাসে বেলেঘাটা থেকে আইটি সেন্টার পর্যন্ত মেট্রো পরিষেবা চালু করা সম্ভব হবে। আদালতের নির্দেশ অনুযায়ী, কাজ চলাকালীন কোনও নতুন সমস্যা তৈরি হলে তা আদালতকে জানাতে হবে।

কলকাতার অন্যতম ব্যস্ত রুটে এই মেট্রো চালু হলে গড়িয়া থেকে সেক্টর ৫ পর্যন্ত যাতায়াত অনেকটাই সহজ হয়ে যাবে বলে আশা যাত্রীদের।